b'\n_START_ARTICLE_\nJon Larsen (stortingsmann)\n_START_SECTION_\nPersonalia\n_START_PARAGRAPH_\nJon Larsen ble f\xc3\xb8dt i 1769 som s\xc3\xb8nn av g\xc3\xa5rdbruker Lars Jonsen (1739\xe2\x80\x931789) og Berit Sjursdatter (1741\xe2\x80\x931802) i Almdalen, Vefsn. Han hadde br\xc3\xb8drene Kristian Larsen (1775\xe2\x80\x931854) og Sjur Larsen (1777\xe2\x80\x93)._NEWLINE_Jon Larsen inngikk sitt f\xc3\xb8rste ekteskap med Marit Olsdatter, som han fikk datteren Marit Jonsdatter (1798\xe2\x80\x93) sammen med. Han inngikk sitt annet ekteskap med Anne Arntsdatter, og paret fikk datteren Marit Jonsdatter (1823\xe2\x80\x93) og s\xc3\xb8nnen Lars Jonsen (1830\xe2\x80\x93). For\xc3\xb8vrig hadde Anne Arntsdatter s\xc3\xb8nnen Arnt Matias Kristoffersen (1821\xe2\x80\x93) fra et forhold med klokker Kristoffer Olsen. Arnt Kristoffersen flyttet senere til Steiro i Alstahaug, hvor han ble bonde og ordf\xc3\xb8rer._NEWLINE_B\xc3\xa5de Jon Larsen og konen d\xc3\xb8de senh\xc3\xb8stes i 1831 av meslinger. De yngste barna ble trolig satt bort til sin halvs\xc3\xb8ster, som da var gift p\xc3\xa5 Bj\xc3\xb8rn\xc3\xa5 nedre.\n_START_SECTION_\nStand og n\xc3\xa6ringer\n_START_PARAGRAPH_\nJon Larsen bodde f\xc3\xb8rst i Almdalen, men flyttet i 1807 til Brekka under Smedseng lille._NEWLINE_Jon Larsen var bonde, b\xc3\xa5tbygger og sageier, og han drev ogs\xc3\xa5 med tilberedning og salg av skinnkl\xc3\xa6r._NEWLINE_Jon Larsen er mest kjent som stortingsmann. Han satt p\xc3\xa5 det f\xc3\xb8rste storting i Norge (1815\xe2\x80\x931817) og var s\xc3\xa5ledes den f\xc3\xb8rste stortingsmann fra Vefsn og sammen med biskop Mathias Bonsach Krogh i Alstahaug og amtmann Johan Ernst Berg i Bod\xc3\xb8 den f\xc3\xb8rste fra Nordland. Det sies at da han var kommet hjem fra Kristiania, m\xc3\xb8tte han frem p\xc3\xa5 kirkebakken etter gudstjenesten og fortalte om det som Stortinget hadde dr\xc3\xb8ftet og vedtatt. Folk lyttet til ham med stor oppmerksomhet.'